અત્યાર સુધી આપણા મનમાં એવું જ ઠસાવવામાં આવ્યું છે કે, અલીગઢ મુસ્લિમ યુનિવર્સિટીના સંસ્થાપક સરસૈયદ અહેમદ ખૂબ મોટા શિક્ષણવિદ્ અને રાષ્ટ્રવાદી હતા. પરંતુ હકીકત એ છે કે, ઝીણાની ટૂનેશન થિયરીનો મમરો તો તેમણે છેક ૧૮૮૭ની સાલમાં મૂકી દીધો હતો. કાદિમ હંમેદ આદિલ સબ્બાસી નામના મુસ્લિમ લેખકના પુસ્તક ખિલાફત આંદોલનના ૨૬મા પાના પર સર સૈયદ અહેમદને દેશના મુસ્લિમો અને આઝાદીની ચળવળ અંગે શું મંતવ્ય ધરાવતા હતા તેનો ઉલ્લેખ છે. તેમના ભાષણને ટાંકીને લખાયું છે કે, ભારતની આઝાદી બને ત્યાં સુધી ટાળવામાં આવે, કારણ કે જો દેશમાંથી અંગ્રેજો ચાલ્યા ગયા તો દેશના ૩/૪ હિન્દુઓ ૧/૪ મુસ્લિમો પર હાવી થઈ જશે અને તેમને પીસી નાખશે. હિન્દુ-મુસ્લિમ અલગ અલગ કોમો છે. જો અંગ્રેજો ચાલ્યા જશે તો ભારત પર કોણ રાજ કરશે ? રાજ સિંહાસન પર હિન્દુ અને મુસ્લિમ બન્ને એક સાથે તો નહીં જ બેસી શકે. આ બન્નેમાંથી કોઈ એકબીજા પર હાવી થઈ જશે. ત્યારે બન્નેને સમાન અધિકાર મળશે એવી આશા રાખવી અસંભવિત છે. ચૂંટાયેલી સરકાર હિન્દુસ્થાન માટે ઠીક નથી. કારણ કે હિન્દુ-મુસ્લિમ કોમમાં ૩/૪ અને ૧/૪નો ભેદ છે માટે મુસ્લિમોએ અંગ્રેજ સરકારનો જ વિશ્ર્વાસ કરવો જોઈએ. જેને દેશના બુદ્ધિજીવીઓ અને વામપંથી ઇતિહાસકારો દેશના મોટા શિક્ષણવિદ તરીકે ઓળખાવે છે, તે સર સૈયદ અહમદે આ વિચારો ૨૮ ડિસેમ્બર, ૧૮૮૭ના એક ભાષણમાં વ્યક્ત કર્યા છે. માટે એ કહેવામાં જરાય અતિશયોક્તિ નથી કે ઝીણાની ટુનેશન થિયરીની પ્રથમ ઈંટ સર સૈયદ અહમદે ૧૮૮૭માં જ મૂકી દીધી હતી.